गुना | सोमवार को पूर्व राज्यमंत्री व भाजपा नेता केएल अग्रवाल ने दावा किया था कि उन्होंने बमोरी के सोनखरा ओर ग्वारखेड़ा में बिजली सब स्टेशन के लिए ऊर्जा मंत्री को ज्ञापन दिया है। मंत्री ने उनके अनुरोध पर दोनों प्रस्ताव स्वीकृत भी कर दिए। अब बमोरी के कांग्रेस विधायक महेंद्र सिंह सिसौदिया ने मंगलवार को एक बयान जारी कर पूर्व राज्यमंत्री के दावे को झूठा बताया है। उन्होंने कहा कि इन दो सब स्टेशन के लिए उन्होंने 2016 में ही सरकार को प्रस्ताव भेज दिया था। उन्होंने कहा कि एसएसटीडी योजना के तहत उन्होंने 8 सब स्टेशन के प्रस्ताव भेजे थे। जिनमें यह दोनों भी शामिल थे। उन्होंने कहा कि इसके बाद मार्च 2018 में भी मैने इस प्रस्ताव को लेकर ऊर्जा मंत्री को पत्र लिखा। उन्होंने पत्र की प्रतियां भी जारी की हैं। विधायक ने कहा कि भाजपा नेता झूठा श्रेय लेने की कोशिश कर रहे हैं।